การสร้างนิสัยเพื่อสุขภาพที่ดี 6 ประการ ไม่ใช่เรื่องยากเลย
ในหนังสือเรื่อง To Be or Not to Be Healthy ซึ่งเป็นผลงานล่าสุด ของนักเขียนอเมริกันวัย 66 ปี Myles Schneider บอกไว้ว่า เมื่อแก่ตัวลง คนส
หนังสือเรื่อง To Be or Not to BeHealthy หรือ "จะแข็งแรงดีหรือไม่?" นี้ได้แรงบันดาลใจจากประสบการณ์ส่วนตัวของผู้เขียนเอง คุณ Myles Schneider บอกว่าเมื่อตอนที่เขาอายุ 55 ปี เขารู้สึกว่าตัวเองแก่แล้วอาจเป็นเพราะโรคปวดคอ และปวดหลังที่เริ่มรุมเร้ามาตั้งแต่ช่วงสามสิบกว่าจนเข้าสู่วัยห้าสิบกว่าแต่เมื่อเพื่อนคนหนึ่งแนะนำแนวคิดบางอย่างและเมื่อลองทำก็เริ่มรู้สึกดีขึ้นเรื่อยๆ จนอาจกล่าวได้ว่าขณะนี้เขารู้สึกเป็นหนุ่มอีกครั้งเมื่ออายุ 66 ปี คุณ Schneider เล่าว่าเขาเริ่มต้นด้วยการตรวจสอบลักษณะการใช้ชีวิตของตนเองและพบว่าสิ่งที่เขาต้องการไม่ใช่การรักษาทางการแพทย์แน่นอนแต่เป็นการดูแลสุขภาพของตนเองในด้านต่างๆ อย่างสม่ำเสมอโดยไม่ต้องพึ่งยาหรือการรักษาใดๆ ในหนังสือ To Be or Not to BeHealthy นักเขียนผู้นี้เน้นย้ำถึงการสร้างนิสัยเพื่อสุขภาพที่ดี 6ประการ เริ่มตั้งแต่เรื่องอาหารการกิน โดยเขาบอกว่าต้องกินอาหารให้ครบ 3มื้อต่อวัน แต่ละมื้อประกอบด้วยโปรตีน ไขมันและคาร์โบไฮเดรตในสัดส่วนที่เหมาะสมและอาหารว่างวันละ2 มื้อ ซึ่งคุณ Schneiderแนะนำให้เข้าไปหาข้อมูล เกี่ยวกับสมดุลของอาหารแต่ละมื้อที่เว็บไซต์ mypyramid.govของรัฐบาลสหรัฐ นิสัยเพื่อสุขภาพประการต่อมาคือดื่มน้ำสะอาดให้เพียงพอตามด้วยการนอนหลับพักผ่อนให้เพียงพอ ออกกำลังกายเป็นประจำและพยายามควบคุมความเครียด คุณ Schneider แนะนำว่าในระยะสั้น เราสามารถควบคุมความเครียดได้ ด้วยการทำสมาธิทุกวันเพื่อหลุดพ้นจากโลกที่เป็นสาเหตุของความเครียดไปสักพัก สำหรับการควบคุมความเครียดแบบเรื้อรังในระยะยาวนั้นนักเขียนผู้นี้แนะนำว่า ต้องปรับเปลี่ยนการยอมรับและการตอบสนองต่อปัญหาต่างๆ และพยายามมองโลกในแง่ดีมากขึ้น สำหรับข้อสุดท้ายนั้น คุณ Schneider บอกว่าคือการหายใจเอาอากาศบริสุทธิ์เข้าสู่ร่างกายเนื่องจากร่างกายต้องการออกซิเจนที่ไร้มลพิษ โดยเฉพาะเมื่ออยู่ภายในบ้านจึงควรทำความสะอาดบ้านให้สะอาดอยู่เสมอ คุณ Schneiderบอกว่าลักษณะนิสัยทั้ง 6 ประการนี้ทำได้ง่ายๆ และควรทำเป็นประจำทุกวัน ซึ่งจะช่วยให้ร่างกายต่อสู้กับโรคต่างๆได้ดีขึ้น ตั้งแต่โรคหวัดธรรมดาไปจนถึงไข้หวัดใหญ่ปี 2009 ผู้เขียนหนังสือ To Be or Not to BeHealthy สรุปว่า การกินอาหารมีประโยชน์ พักผ่อนเพียงพอออกกำลังกายสม่ำเสมอ ดื่มน้ำสะอาดเยอะๆ ไม่เครียด และหายใจในอากาศบริสุทธิ์ เท่าที่จะทำได้จะช่วยพัฒนาระบบภูมิคุ้มกันให้แข็งแรงขึ้น และนั่นคือเคล็ดลับที่จะทำให้สดชื่นกระชุ่มกระชวยเป็นหนุ่มเป็นสาวอยู่เสมอไม่ว่าจะผ่านหลักกิโลเมตรที่ 60 70 80หรือมากกว่านั้นก็ตาม